苏轼
与胡祠部游法华山
陂湖欲尽山为界，始见寒泉落高派。
道人未放泉出山，曲折虚堂泻清快。
使君年老尚儿戏，绿棹红船舞澎湃。
一笑翻杯水溅裙，余欢濯足波生隘。
长松搀天龙起立，苍藤倒谷云崩坏。
仰穿蒙密得清旷，一览震泽吁可怪。
谁云四万八千顷，渺渺东尽日所晒。
归途十里尽风荷，清唱一声闻露薤。
嗟予少小慕真隐，白发青衫天所械。
忽逢佳士与名山，何异枯杨便马疥。
君犹鸾鹤偶飘堕，六翮如云岂长铩。
不将新句纪兹游，恐负山中清净债。